Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2021/C 118/08)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1).

MEDDELELSE OM EN STANDARDÆNDRING AF ENHEDSDOKUMENTET

»TORO«

PDO-ES-A0886-AM04

Meddelelsesdato: 11.1.2021

BESKRIVELSE AF OG BEGRUNDELSE FOR DEN GODKENDTE ÆNDRING

1. Ændring af de organoleptiske kendetegn efter vintype

BESKRIVELSE

Den organoleptiske beskrivelse af de beskyttede vine er blevet ændret.

Denne ændring vedrører punkt 2, litra b), i produktspecifikationen og punkt 4 i enhedsdokumentet.

Type ændring(er): Standardændring (ændringen vedrører enhedsdokumentet). Denne ændring justerer beskrivelsen af de organoleptiske egenskaber, så de bedre kan vurderes ved en sensorisk analyse. Den medfører ikke en væsentlig ændring af produktet, som bevarer de kendetegn og den profil, der er beskrevet i tilknytningen, og som skyldes samspillet mellem naturlige og menneskelige faktorer. Denne ændring betragtes derfor ikke som en af de typer ændringer, der er omhandlet i artikel 14, stk. 1, i delegeret forordning (EU) 2019/33.

BEGRUNDELSE

Akkreditering af kontrolinstansen med henblik på anvendelse af UNE-EN-ISO 17065-standarden til visse certificeringsopgaver pågår. Det er derfor nødvendigt at ændre den organoleptiske beskrivelse af de beskyttede vine, så deres egenskaber kan knyttes til deskriptorer, der kan gøres til genstand for en vurdering ved hjælp af en prøvesmagning, der opfylder de kriterier, som er fastsat i UNE-EN-ISO 17025-standarden.

2. Ændring af betingelserne for vinproduktion (ønologiske fremgangsmåder: begrænsninger på vindyrkning)

BESKRIVELSE

Druesorternes minimumsandel i sammensætningen af rødvinene og hvidvinene er blevet ændret.

Denne ændring vedrører punkt 3, litra c), i produktspecifikationen og punkt 5.a i enhedsdokumentet.

Der er tale om en standardændring (af enhedsdokumentet), idet tilpasningen af hver sorts andel ikke ændrer de væsentlige kendetegn ved produktet med den beskyttede oprindelsesbetegnelse »TORO«, som skyldes samspillet mellem naturlige og menneskelige faktorer. Ændringen gør ikke tilknytningen ugyldig, og derfor betragtes den ikke som en af de typer ændringer, der er omhandlet i artikel 14, stk. 1, i forordning (EU) 2019/33.

BEGRUNDELSE

Ændringen af druesorternes minimumsandel i sammensætningen af rødvinene og hvidvinene er nødvendig for, at de kan tilpasses de nye vinfremstillingsteknikker og markedets smag, og for at de nye sekundære sorter kan indføres.

3. Forøgelse af det maksimale udbytte pr. hektar for sorten Tinta de Toro fra 6 000 til 7 500 hektoliter pr. hektar

BESKRIVELSE

Det maksimale udbytte pr. hektar for sorten Tinta de Toro er blevet forøget.

Denne ændring vedrører punkt 5 i produktspecifikationen og punkt 5.b i enhedsdokumentet.

Denne ændring betragtes som en standardændring, der vedrører enhedsdokumentet, idet den ikke medfører en væsentlig ændring af det beskyttede produkt, som fortsat bevarer de kendetegn og den profil, der er beskrevet i tilknytningen, og som skyldes samspillet mellem naturlige og menneskelige faktorer. Denne ændring betragtes derfor ikke som en af de typer ændringer, der er omhandlet i artikel 14, stk. 1, i delegeret forordning (EU) 2019/33.

BEGRUNDELSE

Det område, der er omfattet af den beskyttede oprindelsesbetegnelse »Toro«, dækker i øjeblikket 5 226 ha med druesorten Tinta de Toro. Heraf er 1 543 ha, dvs. 29,5 %, beplantet med vinstokke, der dyrkes ved støttet opbinding. Visse sorter, f.eks. Tinta de Toro, har basisskud med god frugtbarhed, der gør det muligt at opnå det ønskede udbytte ved hjælp af Royatbeskæring, som er det system til opbinding og beskæring, der primært benyttes til vinstokke, der er omfattet af den beskyttede oprindelsesbetegnelse »Toro«.

Fremskridtene inden for moderne vinavl har endvidere gjort det muligt at opnå større udbytte (kg/ha), uden at det er til skade for råvarens kvalitet. I det konkrete tilfælde har det maksimumudbytte af sorten Tinta de Toro, der hidtil har været omhandlet i produktspecifikationen for den beskyttede oprindelsesbetegnelse »Toro«, været klart lavere end det gennemsnitlige udbytte i området og i naboområderne. Det har bragt vinavlernes nettomargin og dermed vindyrkningsarealernes rentabilitet i fare. Der foreslås derfor en stigning på 6 000-7 500 kg/ha.

4. Fastsættelse af det maksimale udbytte pr. hektar for de sekundære sorter Albillo Real og Moscatel de Grano Menudo

BESKRIVELSE

Der er blevet fastsat lofter over udbytter pr. hektar for de nye sorter, der er føjet til produktspecifikationen.

Denne ændring vedrører punkt 5 i produktspecifikationen og punkt 5.b i enhedsdokumentet.

Denne ændring betragtes som en standardændring, der vedrører enhedsdokumentet, idet den ikke medfører en væsentlig ændring af det beskyttede produkt, som fortsat bevarer de kendetegn og den profil, der er beskrevet i tilknytningen, og som skyldes samspillet mellem naturlige og menneskelige faktorer. Denne ændring betragtes derfor ikke som en af de typer ændringer, der er omhandlet i artikel 14, stk. 1, i delegeret forordning (EU) 2019/33.

BEGRUNDELSE

Tilføjelsen af sorterne Albillo Real og Moscatel de Grano Menudo som sekundære druesorter betyder, at der skal fastsættes produktionslofter (maksimalt udbytte i kg pr. hektar og hektoliter pr. hektar). De fastsatte lofter gør det muligt at opnå en optimal kvalitet i overensstemmelse med de tekniske undersøgelser.

5. Tilføjelse af sekundære sorter: Albillo Real og Moscatel de Grano Menudo

BESKRIVELSE

De er tilføjet to nye sorter, der betragtes som egnede til fremstilling af »Toro«-vin med BOB.

Denne ændring vedrører punkt 6 og 7.a.2 i produktspecifikationen. Da de tilføjes som sekundære sorter, ændres enhedsdokumentet ikke.

Det skal betragtes som en standardændring, der ikke vedrører enhedsdokumentet, idet tilføjelsen af disse to sorter ikke ændrer de beskyttede »Toro«-vines særegne karakter, men i stedet bidrager til at opfylde deres fulde potentiale. Ændringen medfører ingen ændring af tilknytningen (kun ordlyden, idet de nye sorter nævnes blandt de menneskelige faktorer), hvorfor den ikke betragtes som en af de typer ændringer, der er omhandlet i artikel 14, stk. 1, i forordning (EU) 2019/33.

BEGRUNDELSE

De to sorter hører traditionelt hjemme i området. De vindyrkningsarealer, hvor de to sorter dyrkes, er i gennemsnit over 50 år gamle. Sorterne har tidligere været udelukket, fordi de er krævende (større sårbarhed over for frost om foråret og visse skadegørere, lavere udbytte osv.), ikke på grund af kvaliteten. Dette har medført tab af sortsmateriale. En analyse af de vine, der indeholder disse sorter, har vist, at de beskyttede »Toro«-vines særegne karakter bevares, og at vinene har ønologisk set bemærkelsesværdige kvalitetsegenskaber, som ikke må gå tabt.

ENHEDSDOKUMENT

1. Produktets betegnelse

Toro

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

Vin — hvidvine og rosévine

Hvidvine:

Udseende: bleggul til gyldengul farve, ikke uklare.

Duft: livlig med noter af frugt og/eller blomster og/eller græs og mellemhøj til høj intensitet.

Smag: let fyldig mod ganen, mellemlang til lang eftersmag, middel til mellemhøj syrlighed og en god balance mellem alkohol og syreindhold.

Hvidvine gæret på fad:

Udseende: bleggul til gyldengul farve, ikke uklare.

Duft: livlig med noter af frugt og/eller blomster og/eller græs og tertiære aromaer, der er typiske for modningen på fad. Middel til mellemhøj intensitet.

Smag: middel til lang eftersmag, mellemhøj syrlighed, fyldig eller meget fyldig mod ganen. Afbalancerede tertiære aromaer af træ.

Rosévine:

Udseende: blegrosa til laksefarvede, ikke uklare.

Duft: livlig, friske (ikke overmodne) noter af røde og/eller sorte frugter, middel til mellemhøj intensitet.

Smag: let fyldig mod ganen, mellemlang til lang eftersmag, middel til mellemhøj syrlighed og en god balance mellem alkohol og syreindhold.

(*) Hvis vinenes indhold af restsukker er 5 g/l eller derover, må det maksimale indhold af svovldioxid være op til 250 mg/l.

I alle tilfælde overholder de fysisk-kemiske parametre, der er fastsat i dette punkt, de grænseværdier, der er fastsat i EU-reglerne.

Generelle analytiske kendetegn Totalt alkoholindhold, maksimum (% vol.) Virkeligt alkoholindhold, minimum (% vol.) 11 Totalt syreindhold, minimum 3,5 g/l udtrykt i vinsyre Indhold af flygtig syre, maksimum (milliækvivalenter pr. liter) 18 Totalt indhold af svovldioxid, maksimum (milligram pr. liter) 200

Vin — rødvine

Unge rødvine:

Udseende: kirsebærrøde til rubinrøde, ikke uklare.

Duft: livlig, noter af røde og/eller sorte frugter og middel til mellemhøj intensitet.

Smag: fyldig eller meget fyldig mod ganen, middel til mellemlang eftersmag og en god balance mellem alkohol og syreindhold.

Fadlagret rødvin (herunder med benævnelserne »Roble« [eg], »Crianza«, »Reserva« og »Gran Reserva«):

Udseende: kirsebærrøde til terracottarøde, ikke uklare.

Duft: livlig, noter af røde og/eller sorte frugter og/eller modne frugter og middel intensitet. Tertiære aromaer, der er typiske for modningen på fad, med middel til mellemhøj intensitet.

Smag: fyldig eller meget fyldig med mellemlang til lang eftersmag og god balance.

I alle tilfælde overholder de fysisk-kemiske parametre, der er fastsat i dette punkt, de grænseværdier, der er fastsat i EU-reglerne.

Generelle analytiske kendetegn Totalt alkoholindhold, maksimum (% vol.) Virkeligt alkoholindhold, minimum (% vol.) 12,5 Totalt syreindhold, minimum 3,5 g/l udtrykt i vinsyre Indhold af flygtig syre, maksimum (milliækvivalenter pr. liter) 20 Totalt indhold af svovldioxid, maksimum (milligram pr. liter) 150

5. Vinfremstillingsmetoder

a) Væsentlige ønologiske fremgangsmåder

Særlig ønologisk fremgangsmåde:

— Druernes sandsynlige minimumsstyrke: 10,5 % vol.

— Maksimalt udvindingsudbytte: 72 liter pr. 100 kg druer.

Begrænsning på vindyrkning

Hvidvinene fremstilles udelukkende af grønne druesorter (Malvasía Castellana, Verdejo, Moscatel de Grano Menudo og Albillo Real).

Rosévinene fremstilles af godkendte blå og grønne druesorter (primære og sekundære sorter).

Rødvinene fremstilles udelukkende af druesorterne Tinta de Toro og Garnacha Tina, og produktionen begrænses til de to blå druesorter: rødvin med mindst 85 % Garnacha Tinta, og rødvin med mindst 75 % Tinta de Toro.

Dyrkningsmetode

— Minimumsplantetæthed: 500 vinstokke/ha

— Vinstokken kan dyrkes efter gobeletmetoden eller med espalier.

— Blandede beplantninger, hvor det ikke er muligt at høste hver druesort for sig, er ikke tilladt.

b) Maksimale udbytter

Garnacha Tinta, Malvasía Castellana (Doña Blanca), Verdejo, Albillo Real og Moscatel de Grano Menudo:

9 000 kg druer pr. hektar

64,80 hektoliter pr. hektar.

Tinta de Toro:

7 500 kg druer pr. hektar

54 hektoliter pr. hektar.

6. Afgrænset geografisk område

Det geografiske område for den beskyttede oprindelsesbetegnelse »Toro« ligger i den vestlige del af regionen Castilla y León, sydøst for provinsen Zamora, og omfatter en del af egnene Tierra del Vino, Valle del Guareña og Tierra de Toro. Området grænser op til de øde områder Tierra del Pan og Tierra de Campos og omfatter et areal på 62 000 hektar.

Disse standarder omfatter følgende kommuner:

i provinsen Zamora: Argujillo, La Bóveda de Toro, Morales de Toro, El Pego, Peleagonzalo, El Piñero, San Miguel de la Ribera, Sanzoles, Toro, Valdefinjas, Venialbo og Villabuena del Puente

i provinsen Valladolid: San Román de Hornija og Villafranca del Duero, vindyrkningsdistrikterne Villaester de Arriba og Villaester de Abajo samt kommunen Pedrosa del Rey.

7. Primære druesorter

DOÑA BLANCA — MALVASÍA CASTELLANA

TEMPRANILLO — TINTA DE TORO

VERDEJO

8. Tilknytning til det geografiske område

De klimatiske forhold (meget koldt om vinteren, et stort antal solskinstimer og ekstreme temperaturer) begrænser vinstokkenes udbytte. De forskellige jordtyper (sandet lerjord) er bestemmende for de sorter, der plantes. Disse faktorer, den neutrale pH-værdi, et lavt indhold af organiske stoffer i jorden og den gødning, der tilføres, er afgørende for vinens duft, struktur og høje alkoholindhold. Desuden har det høje jernindhold i jorden sammen med dyrkning ved gobeletmetoden og vinmarkens høje alder indvirkning på vinens betydelige indhold af farvestoffer.

9. Andre vigtige betingelser (emballering, mærkning og andre krav)

Retlig ramme:

National lovgivning

Type supplerende betingelse:

Emballering i det afgrænsede geografiske område

Beskrivelse af betingelsen:

Vindyrkningsprocessen omfatter aftapning og efterfølgende lagring af vinene. De organoleptiske og fysisk-kemiske kendetegn, der er beskrevet i produktspecifikationen, kan således kun garanteres, hvis alle trin i forarbejdningen af vinen finder sted i produktionsområdet. Aftapningen af de vine, der er omfattet af den beskyttede oprindelsesbetegnelse »TORO«, er et af de punkter, der er afgørende for at opnå de kendetegn, der er defineret i produktspecifikationen. For at garantere kvaliteten og oprindelsen og sikre kontrol med processen foretages aftapningen derfor i vinlagrene i aftapningsanlæg, der er beliggende i produktionsområdet.

Retlig ramme:

National lovgivning

Type supplerende betingelse:

Supplerende bestemmelser vedrørende mærkning

Beskrivelse af betingelsen:

Ved mærkningen kan den traditionelle benævnelse »DENOMINACIÓN DE ORIGEN« (oprindelsesbetegnelse) anvendes i stedet for »DENOMINACIÓN DE ORIGEN PROTEGIDA« (beskyttet oprindelsesbetegnelse).

Mærkningen af vinene kan påtrykkes »ROBLE« (eg) og »FERMENTADO EN BARRICA« (gæret på fad). Rødvinene kan mærkes med de traditionelle benævnelser »CRIANZA«, »RESERVA« og »GRAN RESERVA«, forudsat at de opfylder betingelserne i den gældende lovgivning.

Link til produktspecifikationen

www.itacyl.es/documents/20143/342640/PPta+Mod+PCC+DO+TORO+Rev+3.docx/1f718e2c-e77b-c3dd-471c-38cb0bba6e49?

(1) EUT L 9 af 11.1.2019, s. 2.